Diari Oficial de la Generalitat Valenciana


Sumari del DOGV 5341, del 07-09-2006 (2006/10003)

RESOLUCIÓ 21 de juliol de 2006, de la Direcció General de Qualitat Ambiental, per la qual s'atorga a l'empresa Biodiesel Alicante, SL, l'autorització ambiental integrada per a una indústria de producció de biodièsel a partir d'olis vegetals, al terme municipal d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5341

Data del DOGV
:   07-09-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/10436


Organisme emissor
:   Conselleria de Territori i Habitatge

Tipus de document
:   Resolució

RESOLUCIÓ 21 de juliol de 2006, de la Direcció General de Qualitat Ambiental, per la qual s'atorga a l'empresa Biodiesel Alicante, SL, l'autorització ambiental integrada per a una indústria de producció de biodièsel a partir d'olis vegetals, al terme municipal d'Alacant. [2006/10956]  
Vistos els documents que apareixen en l'expedient 050/05 IPPC, instruït a instància de l'empresa Biodiesel Alicante, SL, a fi d'obtindre l'autorització ambiental integrada per a una indústria de fabricació de biodièsel a partir d'olis vegetals, s'emet la present resolució de conformitat amb els següents,  
Antecedents de fet  
Primer. Amb data 28 de setembre de 2005, el Sr. Juan Carlos Jiménez Sánchez en representació de l'empresa Biodiesel Alicante, SL, amb CIF B-54021563 i amb emplaçament previst en el moll núm. 19 del port d'Alacant, presenta a la Conselleria de Territori i Habitatge, la sol·licitud d'Autorització ambiental integrada per a la indústria de fabricació de biodièsel a partir d'olis vegetals, que es detalla en l'annex I.  
Segon. Amb data 13 d'octubre de 2005, l'empresa presenta a requeriment de la Conselleria, la documentació necessària per a l'admissió a tràmit de la sol·licitud.  
Amb data 17 d'octubre de 2005, la Conselleria comunica a l'empresa l'admissió a tràmit de la sol·licitud i remet la documentació a totes aquelles administracions públiques i òrgans de la Generalitat que han d'intervindre en la resolució de l'autorització ambiental integrada.  
Tercer. Amb data 26 de desembre de 2005 l'empresa presenta l'informe urbanístic emés per l'Ajuntament d'Alacant amb data 15 de novembre de 2005, en el qual informa que la mercantil Biodiesel Alicante, SL pretén la instal·lació en el moll 19 del port d'Alacant, actualment en construcció, en una parcel·la de 30.217 m². Aquest moll forma part de l'ampliació prevista en el Pla d'utilització dels espais portuaris (PUEP). Posteriorment s'ha redactat un expedient d'homologació i la tercera modificació puntual del Pla especial del port a fi d'establir una ordenança urbanística als terrenys de domini públic portuari guanyats al mar a conseqüència de l'execució de les obres d'ampliació. Tots aquests documents es troben tramitant-se actualment. La tercera modificació puntual incorpora el mencionat moll al sector 3MP, assignant-los unes ordenances i usos específics. Per tot això s'inferix que en el cas d'aprovar-se la tercera modificació puntual del port els terrenys triats per a la instal·lació de la planta comptaria amb els requisits urbanístics necessaris per a la implantació de l'activitat sol·licitada.  
Quart. Amb data 28 de novembre de 2005, es rep informe de l'Autoritat Portuària d'Alacant en el qual requerix informació complementària al promotor en matèria d'abocaments accidentals de substàncies perilloses al medi marí.  
Amb data 12 de desembre de 2005 el Servei de Residus Urbans informa sobre la no-aplicació del que disposa el Reial decret 9/2005, de 14 de gener, pel qual s'establix la relació d'activitats potencialment contaminants del sòl i els criteris i estàndards per a la determinació de sòls contaminats.  
Amb dates 2 de novembre de 2005, 16 i 20 de gener de 2006, 7 i 9 de febrer de 2006 l'empresa entrega la nova documentació, a requeriment d'aquesta conselleria.  
Cinqué. Amb data 17 de febrer de 2006 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, i es va publicar anunci en el Diari Oficial de la Generalitat Valenciana (DOGV núm. 4946).  
Durant el període d'informació pública no es presenten al·legacions al projecte en l'Ajuntament d'Alacant, constant en l'expedient el certificat de la informació pública.  
Amb data 12 de juny de 2006 es reben en aquesta direcció general les al·legacions presentades en la Direcció Territorial d'Alacant de la Conselleria de Territori i Habitatge amb data 24 de març de 2006, per la Sra. Susana Sánchez Navarro, regidora portaveu del grup municipal Esquerra Unida . l'Entesa a l'Ajuntament d'Alacant.  
Sisé. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament d'Alacant, amb data 5 d'abril de 2006, a fi d'emetre un informe sobre els aspectes de la seua competència en el termini de 30 dies des de la seua recepció, prosseguint-se les actuacions.  
Així mateix, se sol·licita un nou informe a totes aquelles administracions públiques i òrgans de la Generalitat que han d'intervindre en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.   
Seté. Amb data 22 de febrer de 2006 s'aprova definitivament la modificació puntual número 3 del Pla especial del port d'Alacant, mitjançant una resolució del conseller de Territori i Habitatge. L'objecte és la modificació del vigent Pla especial del port d'Alacant a fi d'incloure-hi els terrenys guanyats al mar com a conseqüència de l'execució de les obres d'ampliació del port, la finalitat de les quals és la creació d'una nova dàrsena oest mitjançant la construcció dels molls denominats 19, 21, 23 i 25. (BOP Alacant, 24 abril 2006, núm. 93).  
Huité. Amb data 23 de juny de 2006, la Direcció General de Gestió del Medi Natural emet la declaració d'impacte ambiental, en la qual estima acceptable, a l'efecte ambiental, i sense perjuici de la prèvia obtenció de les autoritzacions sectorials que s'apliquen, el projecte d'una planta de producció de biodièsel a partir d'olis vegetals promogut per Biodiesel Alicante, SL en el moll núm. 19 del port d'Alacant, sempre que es desenvolupe d'acord amb el que establix l'Estudi d'impacte ambiental i en la documentació presentada, a més de complir-se les condicions indicades en l'annex II de la present resolució.  
Amb dates 20 de juny i 10 de juliol de 2006 l'empresa presenta a la Conselleria de Territori i Habitatge, a petició d'aquesta, nova documentació complementària, que es remet als organismes que intervenen en el tràmit.  
Nové. Amb data 17 de juliol de 2006 es realitza el tràmit d'audiència a l'interessat.  
Deu. Amb data 19 de juliol de 2006 l'empresa presenta a la Conselleria de Territori i Habitatge la documentació necessària per a la resolució de l'expedient.  
Onze. Amb data 20 de juliol de 2006 l'Ajuntament d'Alacant emet un informe sobre la idoneïtat de la documentació tècnica del projecte de referència, per raó de l'article 15 del Decret 40/2004, manifestant que la documentació tècnica aportada es considera suficient a l'efecte municipal, si bé han d'aplicar-se les mesures correctores necessàries perquè la construcció de les instal·lacions i el seu posterior funcionament s'adeqüen a allò que ha establit el Pla general municipal d'ordenació i la resta d'ordenances municipals en vigor.  
Així mateix, s'han incorporat a l'expedient els informes emesos per l'Autoritat Portuària d'Alacant, el Servei de Residus Industrials i el Servei de Protecció de l'Ambient Atmosfèric.  
Als anteriors fets s'apliquen els següents,  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 de la dita llei, estan subjectes a autorització ambiental integrada.  
La instal·lació de referència està inclosa en l'epígraf 4.1.b de l'annex 1 de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.  
Tercer. En la Comunitat Valenciana, l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.   
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, i la seua ordre de desplegament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.  
Vist tot el que antecedix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, i fent ús de les atribucions que em conferix el Reglament orgànic i funcional de la Conselleria Territori i Habitatge, resolc:  
Primer. Concedir a Biodiesel Alicante, SA l'Autorització ambiental integrada per a les instal·lacions destinades a la fabricació de biodièsel a partir d'olis vegetals, que s'ha de desenvolupar en la planta projectada en el port d'Alacant, referent al Projecte bàsic de sol·licitud d'autorització ambiental integrada de desembre de 2003, subscrit pel Sr. Alejandro Huerga Fernández i visat pel Col·legi Oficial d'Enginyers Industrials d'Alacant amb data 22 de setembre de 2005, quedant inscrita en el Registre General d'Instal·lacions IPPC de la Comunitat Valenciana amb el número 037-06/AAI/CV, condicionada al compliment dels requisits següents:  
1. Valors límit d'emissió  
1.1. Emissions atmosfèriques  
1.1.1. Emissions canalitzades  
Les emissions corresponents a la caldera amb cremador mixt gas natural/gasoil/biodièsel, de 14 t/h de producció de vapor utilitzada per a calfar, per intercanvi de calor, els diferents corrents de fluid abans dels processos de pretractament, transesterificació, assecatge del biodièsel i destil·lació per a recuperació de metanol, compliran els següents valors límit d'emissió:  
CONTAMINANTS LÍMITS D'EMISSIÓ  
CO 625 mg/Nm³  
NOx 616 mg/Nm³  
SO2 200 mg/Nm³  
Partícules 120 mg/Nm³  
Opacitat 2 EB  
Les concentracions mesurades sempre estaran referides a condicions normals de pressió i temperatura (101,3 kPa, 273 K), en base seca i per a un contingut de O2 del 15%.  
1.1.2. Emissions difuses  
Les emissions de metanol seran de tal quantia que els nivells d'immissió resultants no sobrepassen la trentena part de les concentracions màximes permeses en l'ambient interior, especificades en el Reial decret 374/2001, de protecció de la salut i seguretat dels treballadors contra els riscos relacionats amb els agents químics durant el treball:  
CONTAMINANT LÍMIT D'EMISSIÓ  
 (ambient interior de treball)  
Metanol 8,7 mg/Nm³  
1.1.3. Emissions sonores  
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.  
En particular, els límits sonors establits en la Llei 7/2002, per a zones d'ús industrial, són:  
DIÜRN NOCTURN  
70 dB(A) 60 dB(A)  
Aquests límits podran ser modificats si després de l'adaptació de l'ordenança municipal d'Alacant, s'hi fixaren uns valors més restrictius.  
1.2. Abocaments  
Els efluents procedents de la instal·lació i que s'aboquen a la xarxa de sanejament municipal no han de sobrepassar, quant a les seues característiques, les limitacions establides en l'ordenança municipal d'abocaments al clavegueram (BOP núm. 90, de 21 d'abril de 1987).  
En el termini màxim d'un mes després de la posada en marxa de les instal·lacions ha de presentar una caracterització dels efluents generats en la instal·lació. Les preses de mostres es realitzaran en les arquetes de registre que ha de disposar la instal·lació abans de la connexió a la xarxa de clavegueram. A la vista dels resultats obtinguts s'establiran les condicions de control i es revisaran els límits d'abocament, si és el cas.  
Ha de complir els següents valors límit d'abocament a la xarxa de sanejament:  
PARÀMETRE LÍMIT  
Temperatura 50ºC  
Sòlids en suspensió 1.000 mg/l  
Sòlids decantables 20 mg/l  
Ph 5,5-10  
Clorurs 1.600 mg/l de Cl  
Sulfats 1.000 mg/l de SO4  
Fosfats 100 mg/l de PO4  
Fluorurs 9 mg/l de F  
Cianurs 1 mg/l de Cn  
Ferro 10 mg/l de Fe  
Manganés 1 mg/l de Mn  
Arsènic 1 mg/l d'As  
Bor 3 mg/l de B  
Plom 0,6 mg/l de Pb  
Seleni 1 mg/l de Se  
Coure 1 mg/l de Cu  
Zinc 10 mg/l de Zn  
Níquel 4 mg/l de Ni  
Cadmi 1 mg/l de Cd  
Mercuri 0,1 mg/l de Hg  
Crom total 5 mg/l de Cr  
Crom hexavalent 0,6 mg/l de Cr  
Fenols 5 mg/l de fenol  
Greixos 200 mg/l de Cd  
Detergents biodegradables 10 mg/l de Cd  
DBO 5 1.000 mg/l d'oxigen  
Nitrogen Amoniacal 25 mg/l  
Hidrocarburs halogenats 1 mg/l  
Hidrocarburs 25 mg/l  
No es permet l'enviament directe al clavegueram de gasos procedents de fugues de motors d'explosió, ni de fums procedents, mitjançant aparells extractors, d'indústries, explotacions o serveis.  
Queden prohibits els abocaments periòdics o esporàdics els cabals dels quals excedisquen del quíntuple del valor de la mitjana del dia, en un interval de 15 minuts, o del quàdruple d'una hora.  
Ha de presentar el certificat de connexió a la xarxa de clavegueram del polígon, quan es dispose d'aquest.  
En cap cas s'abocaran les aigües, sanitàries, pluvials o de procés, al medi marí, sense el preceptiu permís.  
La planta ha de disposar de barreres de contenció suficients per a possibles vessaments al medi marí, així com de sistemes per a l'extracció d'aquests.  
La planta disposarà de tres xarxes de sanejament diferenciades: la xarxa d'aigües pluvials netes, de pluvials potencialment contaminades i d'industrials.   
Les aigües pluvials netes abocaran a la xarxa de sanejament del polígon, disposant-se d'arqueta de registre per a control.  
Les aigües residuals procedents del procés de fabricació de biodièsel, porgues de la caldera de vapor, porgues del circuit de la torre de refrigeració, aigües fecals, neteja d'equips i instal·lacions i efluents generats en el laboratori, s'abocaran a la xarxa de sanejament del polígon, previ tractament i depuració en la planta de tractament d'aigües residuals de la factoria, disposant-se d'arqueta de registre per a control previ a l'abocament.  
La planta disposarà de xarxes de drenatge de les aigües pluvials contaminades procedents dels recipients de depòsits i tancs d'emmagatzemament de matèries primeres i productes, de la zona de procés i de la zona de càrrega i descàrrega, que es canalitzaran a una bassa d'homogeneïtzació, a manera de retenció d'aquestes, per a tractar-les posteriorment en un desarenador i desengreixador, a fi d'eliminar els fangs, olis, greixos i hidrocarburs. Les aigües resultants s'abocaran a la xarxa de sanejament del polígon, disposant-se d'arqueta de registre per a control previ a l'abocament.  
2. Protecció del sòl i de les aigües subterrànies  
La planta s'ubicarà sobre un terreny artificial guanyat al mar, per consegüent no es produirà afecció al sòl com a tal sinó a un material de rebliment antròpic que descansa sobre el medi marí.   
Tots els tancs i depòsits d'emmagatzemament de matèries primeres, productes i biodièsel s'ubicaran en l'interior de cubetes estanques de seguretat, que asseguraran la retenció de possibles fugues o vessaments.  
Ha de desenvolupar un pla de manteniment i neteja de les cubetes de seguretat que alberguen els tancs i depòsits d'emmagatzemament de matèries primeres i productes, on s'incloga la gestió de les aigües pluvials recollides a l'interior d'aquests, a fi que s'assegure que tots els efluents líquids que puguen presentar algun grau de contaminació siguen tractats adequadament.  
No es podran executar pous, rases, galeries, conduccions, emissaris o qualsevol altre dispositiu destinat a la captació d'aigua del medi marí, sense el preceptiu permís.  
3. Procediments i mètodes de gestió de residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
3.1. Producció de residus  
S'inscriu l'empresa en el Registre de Xicotets Productors de Residus Perillosos de la Comunitat Valenciana amb el número 03/14114.  
En el termini màxim de tres mesos des de l'inici de l'activitat cal que:  
Respecte als documents d'acceptació emesos per part dels gestors autoritzats a la recollida dels residus generats en el centre, ha de presentar els documents originals actualitzats referents a tots els residus, o si no n'hi ha, fotocòpies degudament compulsades.  
Ha de procedir a la caracterització de la fase pesada de la reacció de transesterificació que conté metanol i catalitzador alcalí (metilat sòdic), que es reutilitza en l'etapa neutralització alcohòlica amb la finalitat de reduir el consum de reactius.  
Respecte als rebutjos del pretractament de l'oli (gomes), ha de procedir a la caracterització i gestió segons la seua naturalesa, i són entregats a un gestor autoritzat quan tinga la caracterització de residu d'acord amb la legislació.  
Els residus no perillosos s'entregaran a gestor autoritzat per a aquesta activitat.  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments  
4.1. Control d'emissions atmosfèriques  
Ha de presentar mesuraments realitzats per una entitat col·laboradora en matèria de qualitat ambiental (ECMCA), després del període de posada en funcionament de la instal·lació, per a comprovar que es complixen els límits autoritzats.  
La periodicitat mínima de control de les emissions per entitat col·laboradora en qualitat ambiental en el focus de la caldera de vapor, segons el cabal emés, serà:  
Cabal Periodicitat  
Q > 10.000 Nm³/h Biennal  
10.000 Nm³/h > Q Triennal  
La caldera de producció de vapor estarà proveïda d'un decantador de partícules en suspensió dels gasos procedents de la combustió. Les cendres recollides es gestionaran adequadament. Els gasos de fuga seran alliberats de mode controlat, en concret, l'evacuació de fums a l'exterior es realitzarà mitjançant una ximenera de tir forçat de 2 metres d'altura des del carener.  
Els focus canalitzats han de tindre la situació, disposició, dimensió i accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua altura no solament ha de complir el que establix l'Ordre 18 d'octubre de 1976, sinó que es recomana que aquesta siga tal que en una distància equivalent a deu vegades l'altura del punt d'abocament d'un focus no existisquen altres estructures d'altura superior a la del mateix focus menys dos metres, que produïsquen un apantallament, que dificulte la dispersió, justificant tècnicament la influència de l'efecte down-wash (turbulència o rebuf).  
S'han de vigilar tots aquells focus d'emissions difuses a fi que no s'originen fugues. De la mateixa manera s'han de prendre les mesures necessàries per a evitar l'emissió de gasos en els equips del procés de producció de biodièsel i purificació de la glicerina.  
Per a evitar emissions de metanol i metilat sòdic (solució de metilat sòdic en metanol al 30%) en operacions de càrrega i descàrrega i manipulació en procés, tots els depòsits, reactors i sistemes de subministrament on intervinguen aquestes substàncies, seran sistemes tancats i estaran proveïts d'una inertització amb nitrogen. L'aire d'eixida d'aquests sistemes es canalitzarà a un sistema de criocondensació, que emprarà com a agent de refrigeració nitrogen líquid, on el metanol es condensarà per a la seua recuperació i posterior reutilització. Les emissions de nitrogen generades durant la fase d'inertització també es conduiran al sistema de criocondensació. D'aquesta manera no existiran ventilacions susceptibles d'emetre emissions de COV.  
Després de la posada en marxa de les instal·lacions es presentaran mesuraments de carboni orgànic total (COT) de tots els focus d'emissió de metanol (tanc de metanol, tanc de metilat sòdic i torre de recuperació de metanol), realitzades per una ECMCA.  
Així mateix es presentarà un balanç de masses de metanol a fi de verificar la quantitat emesa.  
Segons els resultats obtinguts, aquesta direcció general establirà la periodicitat de control de les emissions de COV.  
Si amb el funcionament les instal·lacions resulten emissions a l'atmosfera no previstes inicialment, s'han d'incloure en l'anàlisi de les emissions i adoptar les mesures correctives oportunes.  
Així mateix, ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.  
4.2. Control d'abocaments  
Es realitzaran controls periòdics de les canaletes que transporten l'aigua residual industrial des de tots els focus de generació fins a l'EDAR de la factoria i la bassa d'homogeneïtzació, que serà perfectament impermeable.  
El titular de la instal·lació ha de desenvolupar i dur a terme un pla de manteniment dels equips i sistemes implicats en la depuració d'aigües, a fi de garantir el seu funcionament correcte.  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol del 2000.  
4.3. Control de residus  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdós quantitats). Les cubetes han de ser individuals per a cada tipus de residus la mescla de les quals, en cas de vessament, supose augment de la seua perillositat o en dificulte la gestió.  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.  
L'envasament i l'etiquetatge dels residus serà conforme al que han exposat els articles 13 i 14 del Reial decret 833/1988, Reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, així com el número de document de control i seguiment utilitzat, si és el cas, i el gestor a qui s'entrega el residu.  
Qualsevol variació significativa en la producció de residus perillosos, així com de la seua destinació final o la capacitat de les instal·lacions que s'autoritzen, ha de ser comunicat a la Direcció General de Qualitat Ambiental d'aquesta Conselleria de Territori i Habitatge, no serà d'aplicació per als residus generats com a conseqüència d'activitats de manteniment o neteja de la maquinària i instal·lacions. S'entendran per variacions significatives aquelles superiors al 10%.  
Entregarà els residus perillosos a gestors que disposen de la corresponent autorització administrativa per a la gestió d'aquests residus.  
Cada quatre anys s'ha d'elaborar un pla de prevenció i reducció de residus perillosos que es presentarà en la Direcció General de Qualitat Ambiental.  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En la dita declaració s'especificarà l'origen i la quantitat dels residus produïts, la destinació donada a cada un d'ells i la relació que es troben emmagatzemats temporalment, així com les incidències rellevants que s'hagen pogut produir, tot això relatiu a l'any objecte de la declaració.  
4.4. Control de soroll  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana, de protecció contra la contaminació acústica, i en el Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
Es realitzaran auditories acústiques a l'inici de l'exercici de l'activitat o posada en marxa, i almenys cada cinc anys. Els certificats dels resultats obtinguts en les auditories acústiques constituiran el llibre de control, que ha d'estar a disposició de l'administració.  
L'auditoria acústica ha de ser realitzada per una entitat col·laboradora en matèria de qualitat ambiental per al camp de la contaminació acústica, d'acord amb el que establix el Decret 229/2004, del Consell de la Generalitat, pel qual s'establixen les funcions de les entitats col·laboradores en matèria de qualitat ambiental i es crea i regula el seu registre.  
5. Mesures que s'han d'adoptar en situacions diferents de les normals que puguen afectar el medi ambient  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
Així mateix, quan es determine el cessament d'alguna de les unitats, es procedirà al desmantellament de les instal·lacions, seguint el pla d'actuació indicat en el projecte i d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.  
6. Declaració d'impacte ambiental  
Es compliran les condicions establides en la Declaració d'impacte ambiental emesa per la Direcció General de Gestió del Medi Natural de data 23 de juny de 2006, que s'adjunta en l'annex II de la present resolució.  
7. Altres condicions.  
Han d'aplicar-se les mesures correctores necessàries perquè la construcció de les instal·lacions i el seu posterior funcionament s'adeqüen al que ha establit el Pla general municipal d'ordenació i la resta d'ordenances municipals en vigor. En concret, han de tindre's especialment en compte el ha especificat el PGMO. En el capítol 1r del títol IV referent a impacte ambiental, i capítol 6é del títol III referent a condicions de qualitat i confort.   
Cal ajustar-se al que disposa el Reial decret 865/2003, de 4 de juliol, pel qual s'establixen els criteris higienicosanitaris per a la prevenció i control de la legionel·losi.  
Ha de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el reglament per al desplegament de l'esmentada llei, si és el cas.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
Es compliran totes les disposicions aplicables per a garantir la seguretat, la salut de les persones i el medi ambient.  
Es comprovarà en el control inicial que s'han realitzat les mesures previstes en el projecte.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. En relació amb el certificat d'adequació del projecte, el titular donarà compte de les instal·lacions de l'activitat a la Direcció General de Qualitat Ambiental a l'efecte del reconeixement corresponent, presentant-se prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que siguen aplicables, així com aquells altres certificats previstos en les disposicions que s'hagen integrat.  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.  
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Sisé. El titular de les instal·lacions objecte de la present resolució, a més de les obligacions que amb caràcter general establix la Llei 16/2002, ha de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries als que realitzen les actuacions de vigilància, inspecció i control.  
Seté. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, així com qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 21 de juliol de 2006.. El director general de Qualitat Ambiental: Jorge Lamparero Lázaro.  
ANNEX I  
Descripció del projecte  
Biodiesel Alicante, SL projecta la construcció i la posada en marxa d'una factoria de producció de biodièsel i glicerina a partir d'olis vegetals, com ara soja, palma o colza en una zona situada en el moll 19 del port d'Alacant, actualment en construcció, en una parcel·la de 30.217 m². L'objecte del present projecte és l'obtenció de l'Autorització ambiental integrada per a les noves instal·lacions.  
Aquest moll forma part de l'ampliació prevista en el Pla d'utilització dels espais portuaris (PUEP), concretament de la modificació puntual número 3 del Pla especial del port d'Alacant, aprovada mitjançant una resolució del conseller de Territori i Habitatge de 22 de febrer de 2006. Entre els usos proposats del moll 19 es troba la producció industrial.  
La capacitat de producció prevista és de 200.000 tones/any de biodièsel i 23.000 tones/any de glicerina.  
Els consums previstos de matèries primeres són:  
. Oli vegetal de 210.000 t/any  
. Metanol: 19.867 t/any  
. Metilat sòdic: 3.340 t/any  
. Hidròxid de sodi: 6,2 kg/t biodièsel  
. Nitrogen: 1 Nm³/t biodièsel  
. Àcid clorhídric: 9 kg/t biodièsel  
. Àcid fosfòric: 3.2 kg/t biodièsel  
. Àcid cítric: 0.7 kg/t biodièsel  
. Àcid p-tolué sulfònic: 0.19 kg/t biodièsel  
El consum previst d'energia elèctrica és de 25.5 kWh.  
La planta constarà de les següents zones diferenciades:  
. Edifici d'oficines.  
. Àrea de procés.  
. Àrees d'emmagatzemament de matèries primeres i productes (1 tanc d'emmagatzemament de gasoil de 1.000 m³, 1 tanc mesclador de biodièsel i gasoil de 600 m³, 1 tanc d'emmagatzemament de la mescla biodièsel i gasoil, 2 tancs de biodièsel de 4.500 m³/u, 7 tancs d'oli brut de 4.500 m³/u, 1 tanc de glicerina de 2.500 m³ i 1 tanc de gomes de 1.000 m³).   
. Emmagatzemament de matèries primeres auxiliars (1 tanc de metanol de 275 m³ i 1 tanc de metilat sòdic de 25 m³).  
. Àrea d'auxiliars (sala de compressors, sala de calderes, sala de desclassificació i tractament per a l'aigua de procés, grup de bombament i depòsit d'aigua contraincendis), quadre elèctric i cel·les per a l'estació transformadora elèctrica i magatzem de residus).  
. Estació de càrrega i descàrrega.  
. Planta de tractament d'aigües residuals.  
El procés productiu consta de les etapes següents:  
. Desgomat. L'oli cru es calfa amb vapor i es mescla amb àcid fosfòric. La mescla s'envia al mesclador centrífug per desgomar l'oli. S'addiciona hidròxid sòdic diluït en aigua calenta per a neutralitzar l'àcid i eliminar els àcids grassos lliures. El corrent d'oli, àcid i sosa se centrifuga per a separar les gomes i els sabons. Les gomes es bomben al tanc d'emmagatzemament.  
. Neutralització alcohòlica. L'oli es calfa i es tracta amb una mescla d'àcid fosfòric concentrat i metanol, a fi d'eliminar els fosfàtids no hidratables. En una segona etapa es neutralitzen els àcids grassos mitjançant una fase alcalina de glicerina i metanol. La fase pesada de la reacció de transesterificació que conté metanol i catalitzador alcalí es reutilitza en aquesta etapa. En una centrífuga se separa l'oli de la fase glicerinosa, que arrossega gomes, àcids grassos lliures, sabons i altres impureses. La fase glicerinosa s'envia a la planta de tractament de glicerina, on s'obtenen dos corrents, un de glicerina i un altre de matèria greix i sabons que s'esterifiquen i es tornen a introduir en l'etapa de neutralització alcohòlica. Finalment l'oli se seca mitjançant l'extracció de l'aigua.  
. Transesterificació. En un mesclador continu es mescla l'oli amb el metanol i el catalitzador (metilat sòdic) i es calfa a 60ºC. La mescla s'alimenta a les columnes de reacció on es produïx la transesterificació. La fase lleugera formada per esters metílics se sotmet a una segona etapa de transesterificació. El metil èster es llava amb aigua acidulada amb àcid cítric. Finalment se seca el biodièsel i es refrigera per al seu emmagatzemament.  
. Tractament de glicerina/aigua. La mescla metanol-glicerina-agua procedent del procés de transesterificació es mescla amb àcid clorhídric i posteriorment se separen els àcids grassos per flotació. La mescla metanol-glicerina s'envia a la planta de recuperació de metanol. S'empra hidròxid sòdic per a neutralitzar.  
. Recuperació de metanol. L'excés de metanol de la transesterificació es destil·larà en una columna de destil·lació i una vegada condensat es reutilitzarà de nou en el procés. Els fons de columna (aigües glicerinoses) es bomben a la planta d'evaporació de glicerina.  
. Esterificació. En un reactor disontinu es produïx la reacció d'esterificació entre els àcids grassos lliures i metanol en presència d'un catalitzador, i s'obtenen com a productes aigua i metil èster d'àcids grassos fora d'especificacions que es mescla amb l'oli d'alimentació de la transesterificació. A causa del risc d'explosió per atmosferes de metanol, aquesta unitat s'equipa amb apagaflames en ventilació.  
. Evaporació de la glicerina. Els fons de la rectificació de metanol es concentren en un evaporador. Hi ha un flux d'aigües glicerinoses, que després de l'evaporació generen un producte de glicerina concentrada al 80%.  
L'alimentació d'aigua bruta a la unitat es realitzarà a partir de la xarxa d'aigües del polígon. Es dotarà d'un tanc pulmó a partir del qual es distribuirà a les diferents seccions de la unitat. La major part de l'aigua aportada al procés prové de la recirculació de l'aigua usada que es tracta posteriorment en la unitat de tractament d'aigües.  
Es disposarà d'una unitat d'aigua calenta (90-95 ºC) per a utilitzar-la en el procés.  
El procés requerix la instal·lació d'una caldera de producció de vapor, que estarà proveïda d'un decantador de partícules en suspensió dels gasos procedents de la combustió, que es gestionaran adequadament. L'evacuació de fums a l'exterior es realitzarà mitjançant una ximenera de tiratge forçat de 2 metres d'altura des del carener.  
L'aigua d'aportació a la caldera, la torre de refrigeració i els equips on es produïx el llavatge de corrents es tractarà prèviament en un equip descalcificador, la capacitat de tractament del qual és de 20 m³ /h.  
Es disposarà d'un depòsit de nitrogen emmagatzemat en estat líquid de 5.000 litres a una temperatura de .196ºC i a una pressió de 18.5 bar.  
La instal·lació necessita una aportació d'aigua refrigerada per als condensadors del procés. Aquesta aportació es realitzarà a una temperatura màxima de 30 ºC i el seu cabal serà de 20 m³/h. Per a evitar aquest consum horari s'ha previst la instal·lació d'una torre de refrigeració que permeta recircular l'aigua en circuit tancat disminuint el cabal d'aportació fins a 3-5%.  
L'excés de metanol obtingut en les etapes de transesterificació es destil·larà en una columna de destil·lació amb l'objecte de recuperar-lo i introduir-lo novament en el procés.  
Per a evitar emissions de metanol, tots els depòsits, reactors i sistemes de subministrament on intervinga el metanol, seran sistemes tancats i estaran proveïts d'una inertització amb nitrogen. L'aire d'eixida d'aquests sistemes es canalitzarà a un refrigerador d'aire, on el metanol es condensarà per a la seua reutilització.  
Per a evitar possibles abocaments contaminants a la xarxa de sanejament es construirà una cubeta de retenció de líquids en la zona d'emmagatzemament que comptarà amb un sistema de canalització, de manera que els abocaments líquids vagen a un depòsit subterrani. Així mateix es disposarà de sistemes de control automàtics dels nivells de líquids.  
Les aigües pluvials netes s'abocaran directament a la xarxa de sanejament i les aigües industrials es canalitzaran a la depuradora de la factoria, on es durà a terme una primera homogeneïtzació, un pretractament fisicoquímic (coagulació, floculació i flotació), i un tractament biològic final mitjançant fangs activats, per al seu posterior abocament a la xarxa de sanejament.  
Com a conseqüència de les operacions de la planta es preveu produir una quantitat de residus perillosos inferior a 10 tones anuals, la qual cosa requerix el pagament d'una taxa i la inscripció en el Registre de Xicotets Productors de Residus Perillosos de la Comunitat Valenciana.  
ANNEX II  
Condicionat de la declaració d'impacte ambiental  
1. La recollida de materials de construcció es realitzarà de manera que es reduïsca l'emissió de pols en les zones autoritzades per la direcció d'obra i, si fóra necessari, sota coberta. Amb aquest mateix fi, s'exigirà als transportistes la col·locació de lones protectores sobre la càrrega del vehicle quan es transporten materials pulverulents, així com, el reg de vials i accessos per on hagen de circular camions i maquinària durant els treballs d'obra.  
2. Es prohibix l'abocament al mar o a la xarxa de clavegueram de qualsevol tipus de residu o material de construcció durant els treballs d'obra. Es disposaran contenidors adequats i específics a cada tipus de residu d'obra que es gestionaran d'acord amb la legislació vigent.   
3. Concloses les obres de construcció es restauraran, a les seues condicions inicials, totes les àrees de l'entorn que s'hagen vist alterades per aquestes, incloent la neteja dels vials i accessos.  
4. Els recipients per a l'emmagatzemament temporal de residus perillosos s'etiquetaran reglamentàriament i hauran de ser sòlids i resistents al tipus de residu contingut. Tots els residus generats per l'activitat es gestionaran conforme a la legislació vigent.  
5. Les aigües residuals generades per l'activitat seran tractades en la mateixa estació depuradora de la planta de biodièsel, garantint unes condicions d'abocament a la xarxa de clavegueram del port conforme a la reglamentació vigent. El tractament de les aigües residuals inclourà les derivades dels processos de fabricació, de la neteja d'equips i instal·lacions, de porgues i drenatges d'equips i depòsits, i les procedents del laboratori. Es prohibix, genèricament, l'abocament al mar de qualsevol residu, efluent o substància contaminant procedent de l'activitat sense la corresponent autorització administrativa.  
6. Els emmagatzemaments de productes químics i combustibles s'ajustaran al que establix la reglamentació aplicable en matèria de seguretat industrial. Es disposaran cubetes de retenció de vessaments en cas d'accident, sistemes de ventilació, canalitzacions i sistemes de drenatge, i mesures contra incendis, conforme al Reglament d'emmagatzemament de productes químics aprovat pel Reial decret 379/2001, de 6 d'abril, i instruccions tècniques complementàries (MI-APQ), al Reglament d'instal·lacions petrolíferes aprovat pel Reial decret 2085/1994, de 20 d'octubre, modificat pel Reial decret 1523/1999, d'1 d'octubre, i Instruccions tècniques complementàries (MI-IP), i al Reglament d'aparells de pressió aprovat pel Reial decret 1244/1979, de 4 d'abril, i instruccions tècniques complementàries (MIE-AP).  
7. La posada en marxa de les torres de refrigeració ha de ser notificada pel titular de la instal·lació a l'administració sanitària competent, com a instal·lacions de risc enfront de legionel·losi d'acord al Reial decret 865/2003, de 4 de juliol, que establix els criteris higienicosanitaris per a la prevenció i control de la legionel·losi.  
8. Durant les operacions de càrrega i descàrrega de mercaderies perilloses es compliran els protocols i normes de seguretat respecte a l'ADR, d'acord amb el Reial decret 1566/1999, de 8 d'octubre, de consellers de seguretat per al transport de mercaderies perilloses.   
9. El Programa de vigilància ambiental inclourà les auditories acústiques exigides pel Decret 266/2004, de 3 de desembre, del Consell, que desenvolupa la Llei 7/2002, de 3 de desembre, de la Generalitat Valenciana, de protecció contra la contaminació acústica. Així mateix, ha de considerar els plans d'emergència, les operacions de manteniment i les revisions periòdiques exigides per la reglamentació aplicable en matèria de seguretat industrial citades en el punt anterior. També s'inclouran els programes de neteja i els manteniments higienicosanitaris per a les instal·lacions de risc davant de legionel·losi, exigits per Reial decret 865/2003, de 4 de juliol, i el Decret 173/2000, de 5 de desembre, del Govern Valencià.  
10. Qualsevol modificació o ampliació del projecte presentat, així com, si es detecta algun impacte ambiental no previst en l'Estudi d'impacte ambiental, ha de ser comunicada a la Direcció General de Gestió del Medi Natural de la Conselleria de Territori i Habitatge que establirà, si procedix, l'aplicació de nous condicionants.